Rama ia thotë Pacollit: Taksën rrugore nuk e heqim, ata që sjellin ndihma i paguajnë edhe 5 euro

Ballina Gazeta Express

Kryeministri i Shqipërisë, Edi Rama, është zemëruar me kërkesat për heqjen e tarifës në Rrugën e Kombit. Ai i ka thënë Behgjet Pacollit që kjo tarifë nuk hiqet, ndërkohë ka thënë se të prekurit nga tërmeti nuk duhet të zhvendosen në Kosovë sepse duhet të mbesin afër

Edi Rama ka takuar spontanisht zëvendëskryeministrin dhe ministrin e Jashtëm në largim, Behgjet Pacolli, në zonat e prekura nga tërmeti, duke e thirrur “Baca Behgjet”. E kur zyrtari nga Kosova që tha se ka ofruar edhe ndihmë private për të prekurit nga tërmeti, ofroi edhe ndihmë mjekësore, Rama tha se ndihma është ofruar tashmë duke përmendur marrëveshjet e Shqipërisë me shtete tjera në fushën e shëndetësisë.

Rama, po ashtu, duke iu përgjigjur ofertës së Pacollit që qindra njerëz të strehohen në Kosovë ai ka thënë se ata duhet të mbesin në zonat afër.

Rama deklaroi se çështja kishte të bënte me perimetrin e vendosjes së qytetarëve shqiptarë, e të cilët nuk mund të vendoseshin larg shtëpive të tyre, larg punës e shkollës së tyre, po ashtu.

Megjithatë, kryeministri i Shqipërisë ka gjetur fjalë të mira për FSK’në e cila po ndihmon për gjetjen e personave apo trupave të mbetur nën rrënoja duke thënë se ata po bëjnë një punë të shkëlqyer.

Por, kryeministri i Shqipërisë ka zgjedhur t’i japë një porosi direkte Pacollit duke i kërkuar që t’ua bëjë me dije kosovarëve që të mos e kërkojnë heqjen e tarifës rrugore. Ai ka thënë se ata që çojnë ndihma i paguajnë edhe 5 euro.

“Tarifa te rruga është detyrim i të gjithëve dhe ka të bëjë me shërbimin e infrastrukturës, me sigurinë rrugore dhe me shtetin, tashi në qoftë se vjen me zemër për të dhënë shumë më tepër sesa ato 5 euro, 5 euro nuk janë një diskriminim ato paguhen në të dy anët e kufirit dhe ne edhe në Kosovë dhe në Shqipëri do të shkojmë drejt rrugëve me pagesë siç i ka gjithë bota. Kjo është e para dhe ato 5 euro janë kontribut i të gjithëve për shtetin vetveten në kuptimin e garancisë së shërbimit. Është e pabesueshme kjo histori, nuk e kuptoj dot si mund të lidhen këto gjëra”, ka thënë Rama.

Me këtë është pajtuar edhe Pacolli duke thënë se pronari i shoqërisë koncesionare Shefqet Kastrati është taksapagues i madh.

“Është shumë banale të diskutohet për atë… ai ndërmarrësi është kontribuues i madh”, ka thënë ai. /Express/